CELEX: 32021D2292
Language: sk
Date: 2021-04-30 00:00:00
Title: Rozhodnutie Rady (EÚ) 2021/2292 z 30. apríla 2021 o predložení návrhu rozhodnutia výkonného orgánu o metodike aktualizácií s cieľom zohľadniť zmeny v zložení Únie vzhľadom na 41. zasadnutie výkonného orgánu Dohovoru o diaľkovom znečisťovaní ovzdušia prechádzajúcom hranicami štátov v mene Európskej únie a o pozícii, ktorá sa má v mene Únie zaujať na uvedenom zasadnutí

22.12.2021   
               
               
                  SK
               
               
                  Úradný vestník Európskej únie
               
               
                  L 458/512
               
            
         ROZHODNUTIE RADY (EÚ) 2021/2292
         z 30. apríla 2021
         o predložení návrhu rozhodnutia výkonného orgánu o metodike aktualizácií s cieľom zohľadniť zmeny v zložení Únie vzhľadom na 41. zasadnutie výkonného orgánu Dohovoru o diaľkovom znečisťovaní ovzdušia prechádzajúcom hranicami štátov v mene Európskej únie a o pozícii, ktorá sa má v mene Únie zaujať na uvedenom zasadnutí
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Protokol o znížení acidifikácie, eutrofizácie a prízemného ozónu z roku 1999 k Dohovoru o diaľkovom znečisťovaní ovzdušia prechádzajúcom hranicami štátov, v zmenenom znení zo 4. mája 2012 (ďalej len „zmenený Göteborský protokol“) schválila Únia rozhodnutím Rady (EÚ) 2017/1757 (1) a platnosť nadobudol 7. októbra 2019.
                  
               
                     (2)
                  
                  
                     Na 36. zasadnutí výkonného orgánu Dohovoru o diaľkovom znečisťovaní ovzdušia prechádzajúcom hranicami štátov (ďalej len „dohovor“) vyzvali zmluvné strany dohovoru Úniu a jej členské štáty, aby s cieľom zohľadniť zmeny v zložení Únie navrhli metodiku úpravy emisných stropov Únie stanovených v tabuľke 1 prílohy II k pôvodnému Göteborskému protokolu, ako bol prijatý v roku 1999.
                  
               
                     (3)
                  
                  
                     Rozhodnutie, ktoré navrhla Únia a jej členské štáty, bolo prijaté na 37. zasadnutí výkonného orgánu dohovoru rozhodnutím výkonného orgánu 2017/3.
                  
               
                     (4)
                  
                  
                     Metodika aktualizácie hodnôt Únie stanovených v tabuľkách 2 až 6 prílohy II k zmenenému Göteborskému protokolu, založená výlučne na matematickom výpočte a využívajúca iba informácie, ktoré sú už stanovené v uvedených tabuľkách, ktorou sa majú zohľadniť zmeny v zložení Únie, je potrebná na správne zohľadnenie takýchto zmien vzhľadom na preskúmanie dodržiavania povinností Únie vyplývajúcich zo zmeneného Göteborského protokolu. Netýka sa to úprav národných emisných stropov ani národných záväzkov týkajúcich sa znižovania emisií v tabuľkách prílohy II zmeneného Göteborského protokolu.
                  
               
                     (5)
                  
                  
                     Keď výkonný orgán dohovoru prijme metodiku aktualizácií, Komisia by mala v mene Únie predložiť potrebné aktualizácie na vykonávanie uvedenej metodiky výkonnému tajomníkovi Európskej hospodárskej komisie Organizácie Spojených národov, aby sa zohľadnili zmeny v zložení Únie od prijatia zmeneného Göteborského protokolu. Komisia by mala tiež predložiť všetky aktualizácie potrebné v prípade neskorších zmien v zložení Únie.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie zaujať vo výkonnom orgáne dohovoru, keďže rozhodnutie výkonného orgánu bude pre Úniu záväzné,
                  
               PRIJALA TOTO ROZHODNUTIE:
         
            Článok 1
            
               1.   Na 41. zasadnutí výkonného orgánu dohovoru bude Únia sledovať cieľ spočívajúci v stanovení metodiky na umožnenie aktualizácií východiskových hodnôt emisií a záväzkov Únie týkajúcich sa znižovania emisií stanovených v tabuľkách 2 až 6 prílohy II k zmenenému Göteborskému protokolu, založenej výlučne na matematickom výpočte využívajúcom len informácie, ktoré sú už stanovené v uvedených tabuľkách, aby sa zabezpečilo, že hodnoty Únie v týchto tabuľkách sa môžu aktualizovať tak, aby v nadväznosti na zmeny v zložení Únie správne odrážali celkový súčet východiskových hodnôt emisií a záväzkov jej členských štátov týkajúcich sa znižovania emisií.
            
            
               2.   Vzhľadom na 41. zasadnutie výkonného orgánu dohovoru a v snahe dosiahnuť cieľ stanovený v odseku 1 predloží Únia návrh požadovanej metodiky (2).
            
            
               3.   Komisia uvedený návrh oznámi v mene Únie sekretariátu dohovoru.
            
         
         
            Článok 2
            
               1.   Únia môže podporiť zmeny navrhnuté ostatnými zmluvnými stranami dohovoru za predpokladu, že prispejú k dosiahnutiu cieľa Únie stanoveného v článku 1.
            
            
               2.   Ak ostatné zmluvné strany dohovoru navrhnú, aby sa v rozhodnutí výkonného orgánu použil článok 13 ods. 2 Göteborského protokolu ako jeho právny základ, Únia môže uvedený návrh prijať a začať v tejto súvislosti rokovania.
            
            
               3.   Ak ostatné zmluvné strany dohovoru požiadajú, aby sa postup predkladania aktualizovaných hodnôt pre Úniu zosúladil s postupom stanoveným v článku 13 ods. 4 a ods. 5 Göteborského protokolu, Únia môže navrhnúť zjednodušený postup.
            
         
         
            Článok 3
            So zreteľom na to, ako sa bude vyvíjať 41. zasadnutie výkonného orgánu dohovoru, môžu zástupcovia Únie po porade s členskými štátmi počas koordinačných stretnutí na mieste a bez toho, aby k tomu Rada vydávala ďalšie rozhodnutie, odsúhlasiť upresnenia pozície stanovenej v článkoch 1 a 2.
         
         
            Článok 4
            Po tom, čo výkonný orgán dohovoru prijme metodiku na umožnenie aktualizácií uvedených v článku 1 ods. 1, Komisia v mene Únie predloží potrebné aktualizácie na vykonávanie uvedenej metodiky.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 30. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Rozhodnutie Rady (EÚ) 2017/1757 zo 17. júla 2017 o prijatí dodatku k Protokolu o znížení acidifikácie, eutrofizácie a prízemného ozónu z roku 1999 k Dohovoru o diaľkovom znečisťovaní ovzdušia prechádzajúcom hranicami štátov z roku 1979 v mene Európskej únie (Ú. v. EÚ L 248, 27.9.2017, s. 3).
         
            (2)  Pozrite dokument ST 7683/21 na http://register.consilium.europa.eu.